**Recomandări**

**privind evidența și raportarea statistică a activității online a bibliotecilor**

În condițiile răspândirii infecției cu COVID-19, bibliotecile din Republica Moldova, asemeni celor din întreaga lume, și-au modificat substanțial activitatea, fiind nevoite să reducă sau să sisteze temporar activitățile în spațiile fizice. În același timp, mai multe servicii și activități pentru public au fost transferate în mediul online, inclusiv pe rețelele de socializare. În aceste condiții, este necesar de a avea o abordare unitară la nivelul tuturor bibliotecilor cu privire la reflectarea activităților online în documentele de evidență și statistica de bibliotecă, ținând cont de prevederile *Standardului SM ISO 2789:2015 „Informare și documentare. Statistici internaționale de bibliotecă”*, *Notele explicative pentru completarea formularului „Cercetarea statistică anuală № 6-c. Activitatea bibliotecilor”*, dar și de necesitatea reflectării cât mai ample a activității bibliotecilor în această perioadă.

În acest context, Grupul de lucru asupra formularului „Cercetarea statistică anuală № 6-c. Activitatea bibliotecilor” din cadrul Consiliului Biblioteconomic Național (CBN) și Centrul de statistică al BNRM propun următoarele recomandări referitor la evidența și raportarea activităților online:

**I. Reflectarea serviciilor și activităților online în raportul „Cercetarea statistică anuală № 6-c. Activitatea bibliotecilor în anul 2020”:**

Completarea Formularului 6-c se va face în conformitate cu prevederile *Notelor explicative pentru completarea formularului „Cercetarea statistică anuală № 6-c. Activitatea bibliotecilor”* (varianta actualizată a *Notelor...* poate fi accesată pe <https://bit.ly/2UE5WBC> ).

De asemenea, se vor lua în considerare următoarele explicații și precizări:

1. La **rândurile 290-320** – se va indica doar numărul de vizite și numărul de vizitatori pe site-ul și blogul/blogurile bibliotecii. *Indicatorii respectivi nu vor include numărul vizualizărilor sau al participanților la activitățile online pe rețele sociale, Youtube, Zoom, Google Meet și alte platforme.*
2. La rândul ***330 Numărul de documente electronice furnizate printr-un mediu online*** – se va indica numărul de documente electronice din colecția bibliotecii precum și documente/părți de documente scanate de bibliotecar, care au fost transmise utilizatorilor (la cerere și/sau prin sistemul de diseminare selectivă a informației) printr-un mediu online, de ex.: prin e-mail, skype, messenger.

*Notă: Postarea pe Facebook sau pe blog a unor documente electronice sau documente scanate din colecția bibliotecii nu este considerată ca furnizare electronică de documente. De asemenea, descărcarea directă, efectuată personal de către utilizatorul care are acces la resursele electronice ale bibliotecii, nu este considerată ca furnizare electronică de documente.*

1. La rândul ***500 Numărul de activități*** – se vor include următoarele activități organizate de bibliotecă pe parcursul anului:
2. Activități cu caracter cultural, informațional, social, științific sau de alt ordin (cu excepția activităților de instruire) organizate în incinta sau în afara bibliotecii cu prezența fizică a participanților (de ex.: conferinţe, expoziţii, lansări și prezentări de carte, întâlniri cu scriitori sau alte personalități, lecturi publice, sesiuni de informare, discuţii, lecții publice, ateliere de creație, concursuri etc.).
3. Activități cu caracter cultural, informațional, social, științific sau de alt ordin (cu excepția activităților de instruire), organizate de bibliotecă în mediul online:
4. Activitățile organizate în direct prin intermediul platformelor Zoom, Google Meet, Skype ș.a. aplicații similare, având o perioadă de timp determinată și un număr concret de participanți (de ex., conferințe, mese rotunde, întâlniri cu scriitorii, programe de lectură, sondaje, quiz-uri pe Google Forms ș.a.);
5. Activitățile desfășurate live și/sau activități înregistrate în format video/audio și postate pe site-ul, blogul, canalul de Youtube, pagina de Facebook a bibliotecii (lecturi publice, ore de poveste, expoziții virtuale, prezentări de cărți și alte resurse informaționale, spectacole, masterclass-uri, activități cu experimente etc.).

*Notă:* 1) Se vor include doar activitățile organizate de biblioteca raportoare, pe cont propriu sau **în parteneriat cu alte biblioteci și/sau instituții.** *Nu se vor include activitățile online ale altor biblioteci, postările de pe alte pagini, site-uri, bloguri, pe care biblioteca raportoare pur și simplu le-a distribuit pe pagina sa, precum și postările cu caracter de informare/promovare (de ex., anunțuri/evenimente pe Facebook, postere, informații și imagini de la activitățile organizate)*.

2) O activitate postată și distribuită ulterior pe diferite platforme, pagini, grupuri va fi numărată ca o singură activitate.

1. La **rândul 510 se** va indica încă o dată numărul de expoziții, inclusiv cele virtuale.
2. La rândul *530 Numărul de participanți la servicii moderne de bibliotecă* – ca excepție, în raportul 6-c pentru a. 2020 la această poziție se va include nu doar numărul de participanți la servicii moderne de bibliotecă, dar și numărul de participanți la alte activități cu caracter cultural, informațional, social, științific sau de alt ordin (cu excepția activităților de instruire), organizate de bibliotecă atât în mediul fizic, cât și în mediul online.

*Notă:* Dintre activitățile online se vor lua în considerare numai cele organizate pe Zoom, Google Meet, Skype, Google Forms ș.a. platforme care înregistrează numărul concret de participanți conectați.

1. La rândurile **540 și 550** se va lua în considerare numărul de ore de instruire și numărul de participanți la toate activitățile de instruire non-formală a utilizatorilor, inclusiv în format online cu utilizarea aplicațiilor Zoom, Google Meet, Skype ș.a. care se desfășoară o perioadă dată de timp și înregistrează un număr concret de participanți.
2. La rândurile **560 și 570** se va lua în considerare numărul de ore de instruire și numărul de participanți la toate activitățile de instruire formală a utilizatorilor, inclusiv în format online cu utilizarea aplicațiilor Zoom, Google Meet, Skype ș.a. care se desfășoară o perioadă dată de timp și înregistrează un număr concret de participanți.
3. La ***Compartimentul 9 Instruirea personalului de bibliotecă*** se va lua în considerare numărul de ore de instruire și numărul de participanți la toate activitățile de instruire formală și non-formală a personalului de bibliotecă, inclusiv în format online cu utilizarea aplicațiilor Zoom, Google Meet, Skype ș.a. care se desfășoară o perioadă dată de timp și înregistrează un număr concret de participanți.

**II. Recomandări privind modalitatea de evidență și raportare a activităților online pe parcursul anului 2021:**

Evidența/raportarea activităților online pe parcursul anului se va face în total pe bibliotecă și, după caz, pe subdiviziuni aparte (secții, filiale). Înregistrările se vor face în Caietul de evidență a activității bibliotecii sau într-un registru special, conform modelului din *Anexă*. În dependență de tipul și modul de desfășurare a activităților online, bibliotecile vor completa următoarele date:

1. Activități organizate în direct pe Zoom, Google Meet, Skype și alte aplicații care permit înregistrarea numărului real de participanți (conferințe, întâlniri, activități de instruire, activități din cadrul serviciilor moderne de bibliotecă, programe de lectură etc.) : *Data*, *Denumirea activității*, *Tipul activității* (de ex., conferință pe Zoom, atelier pe Google Meet), *Numărul de participanți* (numarul de persoane conectate pe aplicație), precum și *Numărul de vizualizări* și *Numărul de interacțiuni* (în cazul dacă activitatea organizată pe Zoom sau altă platformă este transmisă concomitent pe Youtube sau Facebook). Similar se va duce evidența sondajelor, quiz-urilor elaborate în Google Forms sau alte aplicații care oferă date despre numărul participanților.

Datele despre numărul de activități, numărul de participanți, numărul de vizualizări și de interacțiuni vor fi reflectate în rapoartele lunare/trimestriale/semestriale/anuale ale bibliotecii.

1. Activități live pe Facebook, Youtube și activități înregistrate în format video/audio și postate pe site-ul, blogul, canalul de Youtube, pagina de Facebook a bibliotecii (de ex., expoziții virtuale, prezentări de cărți și alte resurse informaționale, recitaluri, lecturi publice, ore de poveste, spectacole, masterclass-uri, activități cu experimente etc.) : *Data postării*, *Denumirea activității*, *Tipul activității*, *Numărul de vizualizări* și *Numărul de interacțiuni*.

Datele despre numărul de activități și numărul de vizualizări și de interacțiuni vor fi reflectate în rapoartele lunare/trimestriale/semestriale/anuale ale bibliotecii.

1. Alte postări pe Facebook cum ar fi: recomandări de cărți și alte resurse informaționale, recomandări de aplicații și site-uri educaționale, documente full-text, documente scanate din colecția bibliotecii, sondaje, quiz-uri elaborate pe platforme care nu permit identificarea numărului de participanți : *Data postării*, *Denumirea activității*, *Tipul activității*, *Numărul de interacțiuni*.

Numărul de postări și numărul de interacțiuni vor fi reflectate în rapoartele lunare/ trimestriale/semestriale/anuale ale bibliotecii.

*Note:* 1) Se vor supune evidenței doar activitățile organizate de biblioteca raportoare, inclusiv cele în parteneriat cu alte biblioteci/instituții. *Nu se vor include activitățile altor biblioteci distribuite pe pagina bibliotecii raportoare, postările preluate de pe site-uri, bloguri, pagini ale altor instituții, precum și postările cu caracter de informare/promovare (de ex., evenimente pe facebook, postere, anunțuri, informații și imagini de la activitățile organizate)*.

 2) O activitate postată și distribuită pe diferite platforme, pagini, grupuri va fi luată la evidență ca o singură activitate.

3) Pentru toate activitățile menționate la pct. 1-3 se va indica numărul de vizualizări și de interacțiuni acumulate la sfârșitul primei perioade de raportare, de obicei raportul lunar, acest indicator fiind preluat și în rapoartele ulterioare, inclusiv cel anual, indiferent de câte vizualizări și interacțiuni s-au adăugat între timp.

4) Numărul de vizualizări, interacțiuni va include doar datele de la postarea de bază (inițială). De exemplu: a) dacă o recomandare de carte a fost postată pe pagina bibliotecii pe Facebook, apoi distribuită pe alte pagini sau grupuri, se vor lua în considerare doar interacțiunile la postarea inițială; b) dacă un filmuleț video a fost postat pe pagina bibliotecii pe Facebook, apoi distribuit pe alte pagini sau grupuri, se vor lua în considerare doar vizualizările și interacțiunile la postarea inițială; b) dacă expoziția virtuală a fost plasată pe site-ul/blogul bibliotecii, apoi distribuită pe Facebook, se va lua în considerare numărul de vizualizări pe site și numărul de interacțiuni la postarea inițială pe Facebook, excluzând redistribuirile pe alte pagini sau grupuri; c) dacă video cu ora poveștilor a fost plasat pe Youtube apoi postat pe Facebook, se va lua în considerare numărul de vizionări pe Youtube și numărul de interacțiuni la postarea inițială pe Facebook, excluzând redistribuirile pe alte pagini sau grupuri.

Într-un registru special va fi dusă evidența numărului de documente furnizate printr-un mediu online (documente electronice precum și documente/părți de documente din colecția bibliotecii scanate de bibliotecar și transmise la cerere utilizatorului prin e-mail, skype, messenger).

Biblioteca poate decide să includă și alți indicatori în evidențe și rapoarte.

Anexă

**Evidența activităților online**

Biblioteca: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Secția / filiala: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |  |  |  |
| --- | --- | --- | --- | --- | --- | --- | --- |
| Nr. d/o | Data | Denumirea activității | Tipul activității | Număr participanți | Vizualizări | Interacțiuni | Link |
| 1 | 17.03.2020 | Ora poveștilor la tine acasă (Aventura iepurașului de A. Loughrey) | Ora poveștilor live pe FB |  | 685 | 356 |  |
| 2 | 25.03.2020 | Jocuri matematice (aplicație educațională) | Recomandări de aplicați pe FB |  |  | 84 |  |
| 3 | 20.04.2020 | Alice in Wonderland de L. Carroll | Lecturi cu voce tare pe Youtube, distribuit pe FB |  | 83 | 72 |  |
| 4 | 27.08.2020 | Cuvântul potrivit la locul potrivit | Quiz pe Google Forms | 96 |  | 126 |  |
| 5 | 2.10.2020 | Cercetarea economică – suport în realizarea ODD | Expoziție virtuală pe Youtube |  | 86 |  |  |
| 6 | 21.10.2020 | Accesul Deschis – construirea echității structurale și a incluziunii | Masă rotundă pe Zoom, retransmisă pe FB | 82 | 864 |  |  |
| 7 | 04.11.2020 | Forumul Formatorilor din SNB | Conferință pe Zoom, retransmisă pe FB | 67 | 973 |  |  |
| 8 | 07.11.2020 | Povestile lui Chițibuș  | Ora poveștilor pe Youtube, distribuită pe FB |  | 141 | 91 |  |